Recep Tayyip Erdogan, președintele Turciei, și-a anunțat retragerea. Decizia care schimbă istoria
- Georgiana Dragomir
- 8 martie 2024, 22:58
Preşedintele turc Recep Tayyip Erdogan a afirmat că alegerile locale din 31 martie vor fi ultimele în care se implică. Erdogan a condus Turcia timp de peste două decenii.
Președintele Turciei, Recep Tayyip Erdogan, a menționat că se retrage din viața politică, după alegerile locale din 31 martie. Conform legii electorale, Erdogan mai are dreptul să candideze o singură dată. Alegerile prezidențiale au avut loc în Turcia în mai 2023, alături de alegerile parlamentare, pentru a alege președintele pentru un mandat de cinci ani. Au fost marcate pentru prima dată de un al doilea tur de scrutin, în anul 2023.
Recep Tayyip Erdogan și-a anunțat retragerea: "Este punctul final pentru mine"
"Acesta e punctul final pentru mine, conform mandatului acordat de lege sunt ultimele mele alegeri. Rezultatul va fi transferul unei moşteniri către fraţii mei care vor veni după mine", a spus preşedintele turc, citat de agenția turcă Anadolu.
Erdogan a condus Turcia timp de peste două decenii şi a câştigat mai mult de zece alegeri după primele, în care a ieşit învingător în 2002. El a fost reales şef al statului în mai 2023, pentru un mandat de cinci ani, în urma unui scrutin controversat, menţionează Reuters.
născut în februarie 1954, Recep Tayyip Erdogan a crescut ca fiu al unui paznic de coastă, pe coasta turcă a Mării Negre.
Când avea 13 ani, tatăl său a decis să se mute la Istanbul, în speranța de a le oferi celor cinci copii ai săi o educație mai bună.
Erdogan, de la vânzător de limonadă la președintele Turciei
Tânărul Erdogan a vândut limonadă și chifle cu susan pentru a câștiga bani în plus. A urmat cursurile unei școli islamice, înainte de a obține o diplomă în management la Universitatea Marmara din Istanbul - și de a juca fotbal profesionist.
În anii '70 și '80 a fost activ în cercurile islamiste, alăturându-se Partidului pro-islamic al bunăstării al lui Necmettin Erbakan. Pe măsură ce partidul a crescut în popularitate în anii '90, Recep Erdogan a candidat la funcția de primar al Istanbulului (în 1994) și a condus orașul în următorii patru ani, notează sursa amintită.